התנגדות ראשונה למיזוג רשת-ערוץ עשר: "חשש למתן תקשורת חיובית לפוליטיקאים" - מדיה ושיווק - TheMarker
התנגדות ראשונה למיזוג רשת וערוץ עשר: עו"ד שחר בן מאיר שיגר היום (ד') לממונה על ההגבלים העסקיים מיכל הלפרין מסמך שבו טענה, שלפיה המיזוג עלול לפגוע בחופש העיתונאי. שחר הציג עצמו כצרכן שעלול להיפגע מהמיזוג.
שחר התייחס לסוגיית השליטה והניהול של החברה הממוזגת רק בהקשר לשידורי חדשות אקטואליה ותחקירים, שלטעמו הוא ההיבט החשוב ביותר ונוגע לסוגיית חופש העיתונות ולגיוון בשוק הדעות.
"במיזוג טמונה סכנה רבה לחופש העיתונות ובמיוחד לתוכני העיתונות של החברה הממוזגת", כתב בן מאיר. "בעלי המניות העיקריים בחברת רשת, הם בעלי אינטרסים מסחריים משמעותיים בחברות מהגדולות במשק בישראל, בחברות כמו כיל (המחזיקה במפעלי ים המלח), צים, בזן, ועוד. חלק ניכר מחברות אלה נתונות להשפעה מהותית של עסקיהן, על ידי החלטות של גורמים שלטוניים".
לפי בן מאיר, "השליטה באמצעי תקשורת מאפשרת לאותם בעלי שליטה, השפעה על השיח הציבורי, אפשרות למניעת מידע תקשורתי על ידי הציבור, בנושאים שאינם נוחים להם, וכמובן מתן 'שירותי תקשורת חיובית' לפוליטיקאים, שהצלחת עסקיהם האחרים תלויה בהם במידה רבה".
בן מאיר הציע לבצע את העסקה תוך מתן תנאים, למשל איסור על הדירקטוריון להתערב בתוכני העיתונות, וקביעת תקנון המחייב ניתוק מוחלט בין בעלי השליטה ונציגם בדירקטוריון לבין החלטות מערכתיות הנוגעות לתוכני העיתונות.
ערוץ עשר מת. מי ישמור על העיתונות? 14.06.2018 כתבה זאת זמינה למנויים בלבד
גם במכון הישראלי לדמוקרטיה הגיבו למיזוג הצפוי, ומסרו כי על הרשות לבחון היבטים הקשורים לניסיונות ההשפעה על העיתונות. ד"ר תהילה שוורץ אלטשולר, עמיתה בכירה וראש התוכנית לרפורמות במדיה במכון, מסרה כי "על רשות ההגבלים העסקיים מוטלת משימה חשובה: אם האיחוד מאושר, יש לשקול להתנות אותו בתנאים הנוגעים ליחסים בין הבעלים לבין העוסקים בתוכן החדשותי".
עוד מסרה שוורץ אלטשולר כי המיזוג הוא "הוכחה בשטח לכך שההצהרות של שר התקשורת וחברי כנסת שהפחתת רגולציה תוביל לתחרות בריאה בשוק מנותקות מהמציאות. ההצהרות החלולות האלה, ומדיניות התקשורת שמובילה הממשלה, ושבאה לידי ביטוי בחוק האחרון שהוביל ח"כ יואב קיש (הליכוד) ל'פתיחת שוק התקשורת', מביאות לקריסת שחקנים ולא מטפלות בבעיות המהותיות בשוק הישראלי הקטן והסגור".
שוורץ אלטשולר הסבירה כי "הממשלה עוסקת כבר שלוש שנים באובססיה בשידור הציבורי, במקום לתת לו לפעול, ומקדמת מהלכים פרסונליים לקידום תחרות דמיונית - על נתח שוק קטן. כל זאת, תוך התעלמות מהמעבר המאסיבי של שוק התוכן בטלוויזיה לשוק התוכן הדיגיטלי שאינו מוסדר כלל. במקום לעסוק בשאלה כיצד מסדירים את תעשיית התוכן באינטרנט, כך שתספק חלק מהתקציבים הנדרשים להפקות מקור בעברית בשל נתח השוק הקטן, עוסקים בחקיקה פרסונלית, באופן לא מקצועי, ושאינו בוחן את צורכי ויכולות השוק".
שר התקשורת איוב קרא הביע בעבר התנגדות למיזוג כזה. מלשכתו נמסר היום כי "עמדתו העקרונית היא שריבוי ערוצים מסחריים ותחרות בריאה הם הבשורה של שוק התקשורת שהשר מוביל בשנה האחרונה. עם זאתף השר לא יתן שיסגרו ערוצים - כפי שהציל את ערוץ 20 השר יסייע לכל ערוץ במצוקה. השר ימתין לעמדות המקצועויות והבדיקות של מועצת ההגבלים העסקיים ומועצת הרשות השניה ואז יקבל החלטה".